text: KIF tabte i Rusland
  25 november 2012 kl. 14.55
  KIF Kolding København skal levere et godt resultat på hjemmebane i næste weekend, hvis holdet skal videre i EHF Cuppen.
  KIF Kolding København var ikke blot kommet ud på en længere rejse, men også en større opgave, da holdet i tredje runde af EHF Cuppen var taget langt østpå for at møde Permskie Medvedi fra Rusland.
  Den lange tur mundede ud i et 27-30-nederlag til russerne, der førte 14-12 ved pausen.
  Et KIF-mandskab uden en skadet Joachim Boldsen måtte blandt andet omstille sig til at spille i en hal, hvor solen skinnede ind på banen og gjorde det vanskeligt for målmand Kasper Hvidt, der måtte have kasket på for at blive mindst muligt generet.
  Danskerne haltede efter hele vejen igennem og var på et tidspunkt i anden halvleg bagud med fem mål, men fik hentet lidt af det tabte ind igen mod slutningen.
  Lasse Boesen blev topscorer med seks mål, mens Kasper Irming og Bo Spellerberg lavede fem hver. Hos russerne var bagspilleren Juriy Orlov helt ustyrlig med 11 scoringer.
  Resultatet betyder, at KIF Kolding København skal vinde med mindst tre mål i returkampen på søndag i Tre-For Arena i Kolding
  